Filmen er en sort forviklingskomedie om fire gamle venner som har glidd fra hverandre, men som under passe skrudde omstendigheter er nødt til å stole på hverandre igjen.
Novotny har jobbet med Hollywood-stjerner som Julia Roberts og Javier Bardem, og med svenske registørrelser som Josef Fares og Daniel Alfredsson. Men ingen av dem har gitt 31-åringen utfordringer som norske Øystein Karlsen, regissør for «Dag» og «Fuck Up».
- Øystein er noe av det beste jeg har støtt på i hele min 16-årige karriere! Han er helt fantastisk, og gjengen han har satt sammen er det råeste jeg noensinne har jobbet med, sier Novotny som tror Karlsen kan hoppe til Hollywood når som helst.
- Øystein kan gjøre absolutt hva han vil i hele verden, selv om jeg ikke er sikker på om det nødvendigvis er noe å hige etter å gjøre storproduksjoner. Selvsagt får man større frihet med penger, men friheten vi nyter i Skandinavia med mindre budsjetter er en større kunstnerisk frihet.
Norske filmer har ikke hatt for vane å slå an i Sverige, men Novotny tror det er i ferd med å snu nå. Hun sier hun garantert kommer til å jobbe mer i Norge fremover, og jobber daglig med språket.